Bildet er tatt av en kvinne som var på besøk i parken denne uken. Hun reagerte på at en død sebra med avkappet hode lå til åpen utstilling.

«Skulle ta en titt på tigrene i dag. Det som møtte meg var jo litt makabert», skriver hun til bildet som hun la ut på Facebook.

Reaksjonene i kommentarfeltet har ikke latt vente på seg. Enkelte kommenterer at bildet er «vemmelig» og «traumatisk for små barn».

– Litt for makabert for meg. Dyr spiser dyr, men trodde liksom ikke det synet møtte meg i Dyreparken, skriver en.

– Ikke noe poeng å gjemme dette bort

Veterinær i Dyreparken, Rolf-Arne Ølberg, understreker at sebraen ble avlivet fordi parken hadde for mange av dem.

– Det er ikke noe vi prøver å skjule akkurat, sier veterinær i Kristiansand Dyrepark, Rolf-Arne Ølberg. Foto: Per-Kåre Sandbakk / NRK

– Jeg tror de fleste skjønner at tigeren spiser kjøtt. Det er ikke noe poeng å gjemme det bort. Jeg forstår at folk reagerer, men det er helt normalt at en tiger eller løve spiser et byttedyr. Hvis vi har for mange sebraer så avliver vi dem og bruker de som mat.

– Så det er ikke mulig å kutte den opp i deler så det ikke skal se så brutalt ut?

– Det er mer naturlig for tigrene å få et helt dyr, i stedet for at vi kutter det i små porsjoner. Med et helt dyr må de bruke litt tid på å rive det fra hverandre med klør og tenner. Det stimulerer til naturlig adferd, forklarer han.

Serverer 80 hester hvert år Slik ble besøkende møtt ved tigerburet tirsdag. Foto: privat

80 hester går årlig med som mat til de ulike rovdyrene i parken.

– Vi har gjort dette før, ofte foran flere hundre som ser på. Vi har forklart dette, og gjestene skjønner at det er slik naturen er. Vi må ikke unngå faktumet at rovdyr spiser andre dyr, sier Ølberg.

– Grotesk og forkastelig

Barnepsykolog Magne Raundalen har sett bildet, og reagerer på dyreparkens uttalelser.

Barnepsykolog Magne Raundalen hos Senter for krisepsykologi i Bergen. Foto: NRK

– Det er naturlig at dyr spiser dyr, men det er ikke naturlig at voksne folk hugger hodet av en sebra og legger den til utstilling foran intetanende små barn. Det bør ikke skje. Det er ikke naturlig, og det må det heller aldri bli.

Han fortsetter:

– Jeg har ikke sans for at barn uforberedt skal bli møtt med slike groteske syn. Da har man ikke kontroll på hvordan de ulike barna reagerer, så det synes jeg er helt forkastelig, sier Raundalen.